ড'নাল্ড ট্ৰাম্পক ৰঙা চকু দেখুৱাই শিৰোনাম দখল ১৬বছৰীয়া গ্ৰেটাৰ, VIDEO ভাইৰেল- News18 Assam\nড'নাল্ড ট্ৰাম্পক ৰঙা চকু দেখুৱাই শিৰোনাম দখল ১৬বছৰীয়া গ্ৰেটাৰ, VIDEO ভাইৰেল\nগ্ৰেটাৰ খঙাল চাৱনিৰ বিপৰীতে আমেৰিকা যুক্তৰাষ্ট্ৰৰ ৰাষ্ট্ৰপতি ড'নাল্ড ট্ৰাম্পে কৰিলে ঠাট্টা।\nজলবায়ু সন্মিলনত নিজৰ ভাষণেৰে তোলপাৰ লগোৱাৰ পিছত পৰিৱেশ কৰ্মী ১৬ বছৰীয়া গ্ৰেটা থানবাৰ্গৰ এটা বিশেষ ভিডিঅ' ছচিয়েল মিডিয়াত ভাইৰেল হৈছে। এই ভিডিঅ'টোত তেওঁ ড'নাল্ড ট্ৰাম্পক অতি খঙেৰে চাই আছে।\nদৰাচলতে ছচিয়েল মিডিয়াত ভাইৰেল হোৱা এই ভিডিঅ'ত গ্ৰেটাই যুক্তৰাষ্ট্ৰৰ লবীত বিশ্বৰ নেতাসকল অহালৈ অপেক্ষা কৰি আছিল। তেওঁৰ চেহেৰাত উৎসুকতা আছিল কিন্তু ড'নাল্ড ট্ৰাম্পক দেখাৰ লগে লগে চেহেৰাৰ ভাৱ বেলেগ হৈ পৰে।\nহঠাৎ গ্ৰেটাৰ মুখৰ ভাৱ সলনি হোৱাৰ দৃশ্য থকা এই ভিডিঅ' ছচিয়েল মিডিয়াত বাৰুকৈ ভাইৰেল হৈছে আৰু ব্যৱহাৰকাৰীসকলে কৈছে যে গ্ৰেটাই একো নোকোৱাকৈ চকুৰ চাৱনিৰে বহু কথাই কৈ দিছে।\nউল্লেখযোগ্য যে,চকুত চকুপানী আৰু ক্ষোভেৰে এইগৰাকী যুৱ কাৰ্যকৰ্তাই নিজৰ ক্ষুৰধাৰ প্ৰশ্নৰে স্তব্ধ কৰি তুলিলে সমগ্ৰ বিশ্বক। ছুইডেনৰ গ্ৰেটা থানবাৰ্গে এই সন্মিলনত বিশ্ব নেতাসকলৰ ওপৰত গ্ৰীন হাউছ গেছৰ নিৰ্গমনৰ পৰা ৰক্ষা পোৱাত ব্যৰ্থ হোৱাৰ অভিযোগ তোলে। লগতে যুৱ প্ৰজন্মক প্ৰতাৰণা কৰাৰো অভিযোগ তোলে গ্ৰেটাই। গ্ৰেটাই কয় -\nআপোনালোকে ফোঁপোলা শব্দৰে আমাৰ সপোন আৰু শৈশৱ ধ্বংস কৰিছে। মানুহ মৰি আছে, সম্পূৰ্ণ পৰিস্থিতি তন্ত্ৰ ধ্বংস হৈ আছে। আমি এক বিশাল বিলুপ্তিৰ দিশে আৰু আপোনালোকে পইচাৰ বিষয়ে তথা আৰ্থিক বিকাশৰ কাল্পনিক কথা কয়। আপোনালোকে এয়া ক'বলৈ সাহস কেনেকৈ কৰিলে?\nট্ৰাম্পে কৰিলে ঠাট্টা\nএফালে গ্ৰেটাৰ ভাষণে বিশ্বত খলকনি তোলাৰ সময়তে আমেৰিকা যুক্তৰাষ্ট্ৰৰ ৰাষ্ট্ৰপতি ড'নাল্ড ট্ৰাম্পে ঠাট্টা কৰিছে গ্ৰেটাক। গ্ৰেটাৰ খঙাল চলচলীয়া চকুহালে বহুলোকক স্তব্ধ কৰি তোলাৰ সময়ত ট্ৰাম্পে তেওঁৰ চেহেৰাত আনন্দ দেখা পাইছে! তেওঁ ছচিয়েল মিডিয়াত লিখে,\nমই এজনী বৰ আনন্দিত ছোৱালী দেখা পালো। তেওঁৰ ভৱিষ্যৎ বৰ উজ্জ্বল আৰু ভাল।\nউল্লেখযোগ্য যে জলবায়ু পৰিৱৰ্তনৰ এই বৈঠকত ড'নাল্ড ট্ৰাম্প অতি কম সময়ৰ কাৰণেহে আহিছিল।
